Qozogʻiston Prezidenti bilan telefon orqali muloqot

15.12.2016
2016-yil 15-dekabr kuni O‘zbekiston Respublikasi Prezidenti Shavkat Mirziyoyev bilan Qozogʻiston Respublikasi Prezidenti Nursulton Nazarboyev oʻrtasida telefon orqali muloqot boʻlib oʻtdi.
Shavkat Mirziyoyev Nursulton Nazarboyev va qardosh Qozogʻiston xalqini tarixiy sana – Qozogʻiston Respublikasi davlat mustaqilligining 25-yilligi bilan samimiy tabrikladi.
O‘z navbatida Qozogʻiston Prezidenti O‘zbekiston rahbarini O‘zbekiston Respublikasi Prezidenti vazifasini bajarishga kirishgani bilan muborakbod etdi.
O‘zbekiston va Qozogʻiston rahbarlari siyosiy, savdo-iqtisodiy va madaniy-gumanitar sohalarda O‘zbekiston –Qozogʻiston hamkorligini rivojlantirish istiqbollari, shuningdek, tomonlarni qiziqtirgan qator mintaqaviy va xalqaro dolzarb masalalar yuzasidan fikr almashdilar.
Davlat rahbarlari oʻzaro hamkorlikning barcha sohalari boʻyicha amaliy, ishonchli va ochiq muloqotni davom ettirishga qat’iy ishonch bildirdilar.
Nursulton Nazarboyev Shavkat Mirziyoyevni oʻziga qulay vaqtda Qozogʻistonga davlat tashrifi bilan kelishni taklif etdi.
Taklif mamnuniyat bilan qabul qilindi.
Suhbat an’anaviy doʻstlik, hamfikrlik, oʻzaro hurmat va samimiyat ruhida oʻtdi.